Notitia qualiter Landricus, comes gloriosæ memoriæ, supplicante domno Heldrico abbate, cuncto etiam cœtu Flaviniacensium monachorum, alodum quoddam quod vocatur Corbeton, quod olim Wilerius qui vocatus est Pilans-Porcum, Flaviniacensi contulerat cœnobio, quod noscitur dicatum honore principis apostolorum Petri sanctique martyris Præjecti, quodque ipse domni Walterii pontificis largitione, necnon et prædicti cœnobii fratrum dudum tenuerat, ob remedium animæ suæ, divinamque sibi repropitiandam clementiam, seu etiam ob eleemosynam animarum genitorum, fratrum, filiorum, et omnium propinquorum suorum, jam dicto reddidit loco, et ut ipsi fratres pro eo perpetualiter Domini misericordiam exorare non obmittant, quatinus hic et in futuro ab omnibus malis erutus, atque ab æternæ mortis discrimine liberatus, sanctorum jungatur cœtibus. Proinde hujus rei notitiam, ipso jubente, immo hortante, fieri placuit, quatinus hæc redditio ab ipso facta, atque ab omnibus ejus propinquis et fidelibus firmata et testificata, perpetuo maneat inconvulsa. Si quis vero contra notitiam hanc aliquid adversi agere conatus fuerit, ipse videlicet, aut aliquis propinquorum vel successorum ejus, non valeat evindicare quod repetit, sed insuper cum Juda proditore, nisi resipuerit, æterno feriatur anathemate. Actum Autissiodoro publice. Signum domni LANDRICI comitis, DODO filius ejus, LANDRICUS filius ejus, RICHARDI militis, ALWALO miles, ITERIUS miles, HELDRICUS miles, MAGENFREDUS, GOTESMANNUS, MILO, ROTBERTUS, WALTERIUS. Scriptum manu WILLELMI, Sancti-Germani monachi, jussu Landrici comitis, regnante anno VII rege Rotberto, V kal. mensis augusti.